
Le chki din li velâdze vê no a Laïtron

Li bouo l' aviv'on pâ le tin dè sorti dè l' ékoule kè l' inmouodâv’on avoui li chki. Kô avoui dè deüve dè tené é pouo bâton li bâton dè la tsê u di seüsese praï inô solan u dè pasé dè bou. I falive pâ ublâ le marté é li hlou. D' âtre l' aviv'on dja dè chki avoui dè fisasion fite dè dâvoueu plake dè fê, onn' ékouoraye avoui on pèhlè daraï du pia pouo farmâ. Hla moude sè nomâve : Alpenâ. Li bâton l’ ér’on di vouaré dè kieüdre é li rebate asebïn in kieüdre l’ aviv’on dè yète in krouaï dè koué. Pouaï l' ér’on dè sakrâye inbantchaye dézo dè Prodjeu, dè kou tïnke bâ u Plan u du bié dè Pépeyâ u u torin du Bèse u bâ a Tranglie tïnke la pépegnère Metselou vê l' yaïze. Le reto sè fazive a pia inô pè la piste in vouotin li pasâdze troua bre pouo le kou kiè vïn. Vê Prodjeu li piste di le rezavouâ bâ la grandze a Kazemi Tagète u bâ u tsemïn du konto dè Prodjeu u inkouo Tseüdanne, Maïzon Neüve, dézo le velâdze dè Prodjeu faziv’on l’ afire . Li Moutagnâ l' ér'on u Patché u dézo li Plase u u Peüti u bïn Valerès. Hleü dè Degné vaziv’on a la Flâve u Fà u Râkâ din Planne u u Tsan du Si. Le dedzeü é li demindze, no vazesïn inô Latri u Prô dè Fi a la Fleüdjere é le reto pè li Plantse, Degné, pouaï bâ la piste dè la Flâve. Dè kou l' ére la gère avoui li Degnèrin pouo pasâ. Pouo fouerni la rintrâye : Râkâ din Planne, tsemïn di Plase, pè le Krètan Draï, li Plase, le Patché, pouaï no sortesïn bâ Prodjeu in pasin pè le Peüti. Li Moutagnâ felâv'on di le Patché pè le tsemïn dè Plan Voute. 
Mi dèvan dè no z' inbantché a hlè dzornive dè spà, falive alâ bâ a la mèse jeste a sou t' eure é demié. Dè reto u velâdze no no z' inmouodâvesïn, pindin l' ivê, inô sondzon dè Valerès, pouaï du bié dè Prô dè Fi é la Fleüdjere. Dè feürtin no z' vazesïn inô a Mouortaï : di le mayin a Dayé bâ in Rion pouaï inô Tsavalâ u bâ Mouortaï é asebïn le Koyeu du tsemïn a Felepe tïnke bâ Tènèvre inô in Tsou u vê la Kope u mayin dè la Konbe li z' an kin l' avive pâ brâmin dè naï.
Mi le gran dzo l' ére le konkou di bouo di z' ékoule kiè sè pasâve di le konto du Fouolon, tïnke bâ u Hleüzi. Li pri l' ér'on amasô u magazïn pouaï u kâfé é a la bouelindzèri. Pouo kontâ le tin l' avive pouaï dou chèf : Dona, de Sé di Grô z' Ouaï, fazive le kronométrâdze avoui le grô révèye é Le Grô Lonbâ avoui le dra rodze. I bayèv'on sovin le mimoueu tin li dou rézian; yon inô u dépâ é l' âtre a l' arevâye. Li parïn, li dzevene kiè faziv'on pâ le konkou, l' ér'on tchui li a vêre pasâ li bouo. L' ére onna brâv’a dzornive d' ivê pouo li maïnô. 

